ലീഡ്സ്: ലോകകപ്പ് സെമിഫൈനലിനുള്ള തയ്യാറെടുപ്പിലാണ് ഇന്ത്യൻ ടീം. അതിനിടയിൽ ഇന്ത്യൻ ക്യാപ്റ്റൻ വിരാട് കോലിയും ഭാര്യ അനുഷ്ക ശർമ്മയും രുചിക്കൂട്ട് തേടി ഒരു മലയാളി ഹോട്ടലിലെത്തി. ലീഡ്സിലെ തറവാട് ഹോട്ടലിലാണ് താരദമ്പതികൾ ഭക്ഷണം കഴിക്കാനെത്തിയത്.

ഈ അപ്രതീക്ഷിത അതിഥികളെ കണ്ട് ഹോട്ടലിലുള്ളവരും ഹോട്ടൽ നടത്തുന്നവരും ആദ്യമൊന്ന് ഞെട്ടി. പിന്നെ അതിഥികളുടെ ഇഷ്ടത്തിന് അനുസരിച്ച് ഭക്ഷണം വിളമ്പി. ഹോട്ടലിലെ പ്രശസ്തമായ കാരണവർ മസാലദോശയാണ് കോലി ആദ്യം ആവശ്യപ്പെട്ടത്. പിന്നാലെ അപ്പവും മുട്ടക്കറിയും. ശേഷം താലി മീൽസ്.

കോലിയും ഇന്ത്യൻ ടീമും നേരത്തേയും ഈ ഹോട്ടലിൽ സന്ദർശനം നടത്തിയിട്ടുണ്ടെന്ന് ഹോട്ടലുടമ പാലാ സ്വദേശിയായ സിബി ജോസ് പറയുന്നു. 2017 ചാമ്പ്യൻസ് ട്രോഫിക്കിടെ ആയിരുന്നു ഇത്. 2014 മുതൽ കോലിക്ക് ഈ ഹോട്ടലുമായി അടുപ്പമുണ്ടെന്നും സിബി പറയുന്നു. ഇത്തവണ അനുഷ്കയ്ക്ക് കോലി ഒരുക്കിയ സമ്മാനമായിരുന്നു ഈ കേരളീയ വിഭവങ്ങൾ.

2014-ലെ ഇംഗ്ലണ്ട് പര്യടനത്തിനെത്തിയ ഇന്ത്യൻ ടീമിന് ദക്ഷിണേന്ത്യൻ പ്രഭാത ഭക്ഷണം വേണമെന്ന് ആഗ്രഹം. ടീം താമസിച്ചിരുന്ന പഞ്ചനക്ഷത്ര ഹോട്ടലിലെ ജീവനക്കാർ തറവാട് ഹോട്ടലിലെത്തി ഇഡ്ഡലിയും സാമ്പാറും വാങ്ങി മടങ്ങി. അന്ന് രുചിയറിഞ്ഞ കോലി പിറ്റേന്നു തന്നെ ഭക്ഷണ കഴിക്കാനെത്തിയെന്നും സിബി പറയുന്നു.

എല്ലാ തരത്തിലും കേരളീയ തനിമയുള്ള തറവാട് ഹോട്ടലിൽ കുത്തരി ചോറ് മുതൽ പൊറോട്ട വരെയുണ്ട്. കാരണവർ എന്നു പേരുള്ള മസാല ദോശയ്ക്കാണ് ആവശ്യക്കാർ കൂടുതൽ.

Content Highlights: Virat Kohli and Anushka Sharma visited at Kerala restaurant in England